ปราสาทหินพันยอด จังหวัดสตูล เปิดให้ท่องเที่ยวแล้ว สอดรับนโยบายเปิดประเทศ ปลอดภัย
นายวิทยา บัวพล หัวหน้าอุทยานแห่งชาติหมู่เกาะเภตรา เปิดเผยว่า ตามประกาศอุทยานแห่งชาติหมู่เกาะเภตรา เรื่อง การปิดแหล่งท่องเที่ยวบริเวณปราสาหินพันยอดเป็นการชั่วคราวจากปรากฎการณ์สไลด์ถล่มลงมาของแผ่นหินขนาดใหญ่ บริเวณด้านหน้าปราสาทหินพันยอดและเพื่อความปลอดภัยในชีวิตและทรัพย์สินของนักท่องเที่ยว จึงมีคำสั่งประกาศปิดแหล่งท่องเที่ยวบริเวณปราสาทหินพันยอดเป็นการชั่วคราว ตั้งแต่วันที่ 21 กุมภาพันธ์ 2564 เป็นต้นมาจากการลงพื้นที่สำรวจโดยเจ้าหน้าที่สำนักงานทรัพยากรธรณี เขต 4  (สุราษฎร์ธานี) และประเมินความมั่นคงแข็งแรงในพื้นที่ภายในปราสาทหินพันยอด เกาะเขาใหญ่ ต่อมากรมทรัพยากรธรณีร่วมกับอุทยานแห่งชาติหมู่เกาะเภตรา ดำเนินการสำรวจและประเมินความมั่นคงแข็งแรงในพื้นที่ภายในปราสาทหินพันยอด เกาะเขาใหญ่ ผลสำรวจเสถียรภาพปราสาทหินพันยอด พบว่ามีเสถียรภาพ หรือสมดุลเป็นการชั่วคราว ที่สามารถดำเนินกิจกรรมในพื้นที่ได้ โดยจะต้องมีมาตรการป้องกันที่เหมาะสมและงดทำกิจกรรมในพื้นที่ที่กำหนดเป็นพื้นที่ที่มีโอกาสเกิดหินร่วงถล่ม เช่น ทางเข้าเดิมบริเวณบล็อกหินใหญ่ที่ถล่ม พื้นที่ที่ด้านในที่มีลักษณะเป็นโพรงลอดถ้าใต้น้ำและควรมีมาตรการเพื่อลดความเสี่ยง การใช้เส้นทางเข้าออกที่มีความปลอดภัย การใช้หมวกนิรภัย การห้ามเข้าพื้นที่ในช่วงมรสุม หรือคลื่นกระทบฝั่งรุนแรงและหลังเกิดเหตุแผ่นดินไหวในประเทศรอบข้าง รวมทั้งอาจจำเป็นต้องมีประกันคุ้มครองในการเข้าถึงด้วยทั้งนี้ เพื่อเป็นการกระตุ้นการท่องเที่ยวจากนโยบายเปิดประเทศ อุทยานแห่งชาติหมู่เกาะเภตรา ขอเปิดแหล่งท่องเที่ยวบริเวณปราสาทหินพันยอด ตั้งแต่วันที่ 15 พฤศจิกายน  2564 เป็นต้นไป โดยผู้ที่ต้องการเดินทางมาท่องเที่ยวขอให้ปฏิบัติตามประกาศอุทยานแห่งชาติหมู่เกาะเภตรา เรื่อง เปิดการท่องเที่ยวและพักแรมในอุทยานแห่งชาติหมู่เกาะเภตรา ลงวันที่ 1 พฤศจิกายน 2564 เพื่อเป็นแนวทางในการท่องเที่ยวต่อไป